
ACORD 86/2008, DE 4 DE JUNY, DEL CONSELL DE L’AUDIOVISUAL DE CATALUNYA

Expedient núm. 19/A/2007. Sol·licitud d’autorització per a la transmissió d’una concessió de radiodifusió sonora en ones mètriques amb modulació de freqüència corresponent a la localitat de La Jonquera (88.0 MHz).

I. Antecedents

1. Tramitació de l’expedient administratiu
 1.1. L’11 de juny de 2007 va tenir entrada en aquest Consell (registre d’entrada núm. 1044/2007) un escrit de les societats Ràdio 13 de Catalunya, SAU i Onda Ramblas, SA en el qual sol·licitaven autorització administrativa en relació amb la transmissió de la concessió corresponent a La Jonquera (88.0 MHz), de la qual és titular Ràdio 13 de Catalunya, SAU, en favor d’Onda Ramblas, SA. Amb aquest escrit s’acompanyava diversa documentació acreditativa de l’operació. 

1.2. El 7 de juliol de 2007 (registre d’entrada núm. 9438/2007), la Direcció General de Comunicació i Serveis de Difusió Audiovisuals va trametre a aquest Consell còpies de l’expedient administratiu corresponent a aquesta transmissió.

1.3. El 19 de juliol de 2007, el Consell de l’Audiovisual de Catalunya va notificar a la societat concessionària transmetent (Ràdio 13 de Catalunya, SAU), amb notificació a la societat adquirent (Onda Ramblas, SA), en la seva qualitat de tercer, un ofici declarant-se competent per tramitar i resoldre la sol·licitud presentada i sol·licitant diversa informació i diversa documentació necessàries per a l’anàlisi de la transmissió objecte d’informe. Aquest ofici es va atendre per part d’Onda Ramblas, SA mitjançant escrit de 3 d’abril de 2008 amb aportació  de la informació i documentació sol·licitades per aquest Consell.

2.- Descripció de la transmissió sobre la qual es demana autorització

2.1. Les societats Ràdio 13 de Catalunya, SAU i Onda Ramblas, SA  acompanyen l’escriptura de compravenda d’una concessió administrativa de radiodifusió sonora, corresponent a la localitat de La Jonquera (88.0 MHz), atorgada el 25 de juliol de 2006 davant el notari Fernando Molina Stranz amb número de protocol 1481, d’acord amb la qual, la societat concessionària, Ràdio 13 de Catalunya, SAU transmet a Onda Ramblas, SA l’esmentada concessió. L’eficàcia d’aquesta transmissió es condiciona a la prèvia autorització administrativa per part del Consell de l’Audiovisual de Catalunya.

2.2. Segons consta en l’expedient administratiu, la societat Ràdio 13 de Catalunya, SAU tenia atorgada, amb caràcter provisional, la concessió objecte d’aquesta transmissió com a conseqüència de l’Acord del Govern de la Generalitat de Catalunya de 30 de juliol de 1991.

Posteriorment, mitjançant Acord de 13 de febrer de 2007, el Govern de la Generalitat de Catalunya va atorgar a la mateixa societat la concessió definitiva per a la prestació del servei de radiodifusió sonora en ones mètriques amb modulació de freqüència a la localitat de La Jonquera (88.0 MHz) que, com s’ha dit, és objecte de la transmissió sotmesa a autorització.

Vist l’informe dels serveis jurídics del Consell de l’Audiovisual de Catalunya.

II. Consideracions jurídiques

1.- Marc legal: normativa aplicable
La normativa aplicable pel que fa a l’autorització del negoci objecte d’aquesta resolució és la Llei 31/1987, de 18 de desembre, d’ordenació de les telecomunicacions (LOT), que és norma bàsica, i el Decret 269/1998, de 21 d’octubre, de règim jurídic de les concessions per a la prestació del servei de radiodifusió sonora en ones mètriques amb modulació de freqüència per a emissores comercials, vigent abans de la entrada en vigor de la Llei 22/2005, de 29 de desembre, de la comunicació audiovisual de Catalunya (LCA), atesa la suspensió de l’article 56 d’aquesta Llei decretada pel Tribunal Constitucional arran de la interposició d’un recurs d’inconstitucionalitat pel Govern de l’Estat.

S’ha de tenir en compte que tant la LOT com el Decret 269/1998 autoritzen la transmissió de les concessions de radiodifusió sonora; en concret, l’apartat 2.f) de la disposició addicional sisena LOT estableix que sempre que l’adquirent reuneixi els requisits legals, la concessió serà transmissible, prèvia autorització administrativa.

L’article 8 del Decret 269/1998 estableix els requisits que es consideren necessaris per tal de poder autoritzar-se aquest negoci jurídic, concretament l’apartat 4 segons el qual “l’autorització de la transmissió està condicionada al compliment dels següents requisits: Que l’adquirent reuneixi els requisits per ser concessionari. Que el concessionari hagi explotat la concessió com a mínim dos anys abans de transmetre-la. Que l’adquirent tingui capacitat per contractar amb l’Administració d’acord amb el que estableix la normativa sobre contractació administrativa”.

De l’anàlisi de la documentació aportada i de l’expedient administratiu corresponent,  es desprèn la concurrència dels requisits anteriorment exposats per a autoritzar-se la transmissió sol·licitada.

2.- Incidència de la transmissió sotmesa a autorització en el pluralisme extern

Per fer possible aquesta anàlisi distingim dos nivells de control, d’acord amb el què estableix l’article 40.3 LCA: per una banda els criteris que determina la legislació bàsica estatal (apartat 1 d) i e) de la disposició addicional sisena LOT) i, per l’altra, els límits que estableixen l’article 40.2 i 3 en relació amb l’article 43 de la pròpia LCA.

Un cop analitzada la presència de la societat adquirent, Onda Ramblas, SA i de la resta de societats del mateix grup en la zona de servei de La Jonquera, en relació amb l’oferta que s’hi troba a disposició dels ciutadans, es pot concloure el següent:

2.1.- En relació amb els límits que estableix l’apartat 1 d) i e) de la disposició addicional sisena LOT:

a) pel que fa a les emissores de ràdio analògiques, és d’aplicació el límit segons el qual “en una misma comunidad autónoma ninguna persona física o jurídica podrá controlar más del 40% de las concesiones existentes en ámbitos en las que sólo tenga cobertura una concesión”, perquè a la zona de servei de La Jonquera només hi ha 1 concessió de gestió privada planificada; per tant, si tenim en compte que a Catalunya existeixen 37 zones de servei en tecnologia analògica en aquesta situació (es tracta de les zones de servei  següents: Balaguer, Banyoles, Berga, Blanes, la Bisbal, Cambrils, Castell d’Aro, Cervera, Gandesa, la Jonquera, Lloret de Mar, Martorell, el Masnou, Mataró, Miralcamp, Montblanc, Móra d’Ebre, Olot, Palamós, Pont de Suert, Ripoll, Roses, Rubí, Sant Carles de la Ràpita, Santa Coloma de Farners, Sitges, Solsona, Sant Celoni, Sant Feliu de Guíxols, Sant Feliu de Llobregat, Sant Sadurní, Tàrrega, Tremp, Valls, el Vendrell, Vilafranca del Penedès, Vila-seca i Salou), el nombre d’emissores en aquestes zones de servei que son  propietat d’Onda Ramblas, SA (o participades) no excedeix del 40% establert per la Llei, del total de les 37 esmentades;

b) i pel que fa a la ràdio digital, són d’aplicació els altres dos límits a què fa referència la mateixa disposició addicional sisena LOT, és a dir no ser titular de més del 50% del total de concessions per zones de servei ni de més de 5 concessions. Aquests límits tampoc no s’excedeixen en aquest cas en relació amb les 12 concessions de ràdio digital de gestió privada que inclou aquesta zona de cobertura que s’hi ofereixen.

Per tant, la transmissió de la concessió sol·licitada no afecta a la garantia de pluralisme en la zona de servei implicada, La Jonquera, pel que fa al límits que preveu la normativa bàsica.
2.2. Límits que estableix la LCA

En relació amb els límits que es preveuen a l’article 40.2 i 3 en relació amb l’article 43 LCA, la transmissió sol·licitada tampoc no afecta a la garantia de pluralisme en la zona de servei implicada (La Jonquera) ja què els mitjans dels quals és propietària Onda Ramblas, SA (i societats del grup), suposen un 2,3% de l’oferta global dels mitjans, tant analògics com digitals que s’hi ofereixen.

3. Vigència del regim jurídic concessional
L’autorització de la transmissió de la concessió objecte d’aquest informe s’entén sens perjudici de la plena vigència del règim jurídic concessional que és aplicable a la societat adquirent (Onda Ramblas, SA), d’acord amb el que estableix la normativa vigent i els compromisos particulars assumits, en el seu moment, per la societat transmetent (Ràdio 13 de Catalunya, SAU). Així mateix, la societat adquirent resta obligada a respectar els paràmetres tècnics assignats a l’emissora.

4.- Subrogació o constitució de garantia
L’article 8.8 del Decret 269/1998, de 21 d’octubre, del règim jurídic de les concessions per a la prestació del servei de radiodifusió sonora en ones mètriques amb modulació de freqüència per a emissores comercials estableix que “l’adquirent de la concessió haurà de dipositar la corresponent garantia definitiva, o subrogar-se en la dipositada pel concessionari, com a requisit previ a l’autorització definitiva de la transmissió”. 

Per tot l’exposat, el Ple del Consell de Audiovisual de Catalunya adopta els següents:

ACORDS

1. Autoritzar la transmissió de la concessió de radiodifusió sonora en ones mètriques amb modulació de freqüència corresponent a la localitat de La Jonquera (88.0 MHz) per part de la seva actual titular Ràdio 13 de Catalunya, SAU, en favor d’Onda Ramblas, SA.

2. Aquesta autorització resta condicionada a que la societat Onda Ramblas, SA aporti a aquest Consell, en el termini màxim d’un mes des de la notificació d’aquest Acord, l’acreditació de la subrogació de la garantia dipositada per Ràdio 13 de Catalunya, SAU o del dipòsit d’una nova en la Caixa General de Dipòsits.

3. Notificar aquest Acord a Ràdio 13 de Catalunya, SAU, Onda Ramblas, SA i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 4 de juny de 2008

Josep M. Carbonell i Abelló



Dolors Comas d’Argemir i Cendra

President

